Skote klap ná wilde jaagtog in PtaArgieffoto (Foto: geralt, Pixabay) Sr.supt. Isaac Mahamba, woordvoerder van die Tshwane-metropolisie, het gesê beamptes van die dwelmeenheid het ŉ bordeel in Sunnyside dopgehou toe ŉ motor met vier mans daarin by die gebou stilgehou het. Die insittendes het glo iets aan ŉ ander man gegee waarna die beamptes die motor genader het. “Die bestuurder van die voertuig het onmiddellik weggejaag en die metropolisie het dit van Sunnyside tot in Elarduspark agternagesit. Die beamptes het met hul motor om ŉ skerp draai in Pirokseenstraat gegaan toe ŉ man, tussen 45 en 50 jaar oud, met ŉ pomp-aksie-vuurwapen op hulle losgebrand het.” Volgens Mahamba het die beamptes bystand ontbied en is die man in hegtenis geneem. “Hy het erken dat hy die vuurwapen sowel as ŉ 9mm-pistool besit maar het ontken dat hy op die polisie geskiet het.” Die man het die vuurwapens aan die polisie oorhandig vir ballistiese toetse. Hy word by die Garsfontein-polisiestasie aangehou en gaan van poging tot moord aangekla word. “Twee van ons beamptes is in ŉ hospitaal opgeneem. ŉ Vrouebeampte word vir trauma behandel terwyl die ander beampte vir skietwonde behandel word.” Die motor is intussen by ŉ huis in Polarisstraat in Waterkloof gevind. “Beamptes het die huis binnegegaan en die vier insittendes van die motor, tussen 20 en 30 jaar oud, is in hegtenis geneem. Daar is dwelms in die huis en motor gevind. Daar is ook dwelms in nog ŉ motor op die perseel gevind.” Die vier verdagtes sal binnekort in die hof verskyn op aanklagte van die besit van dwelms, versuim om stil te hou vir polisiebeamptes en vlug van ŉ toneel. Volgens Mahamba is nog ŉ persoon in hegtenis geneem in verband met die dwelms wat in die ander motor gevind is. Die verdagte sal ook binnekort in die hof verskyn op aanklag van die besit van dwelms. Die man wat daarvan beskuldig word dat hy op die polisiebeamptes losgebrand het, is na wat verneem word ŉ familielid van een van die ander verdagtes.